ธอส.ให้ผ่อนงวดละ100บ.
ธอส. โดดอุ้มลูกหนี้โดนพิษม็อบแดง ผ่อนเฉพาะดอกเบี้ยบวกเงินต้น 100 บาท เป็นเวลา 6 เดือน
28 เม.ย. 2553

ธอส. โดดอุ้มลูกหนี้โดนพิษม็อบแดง ผ่อนเฉพาะดอกเบี้ยบวกเงินต้น 100 บาท เป็นเวลา 6 เดือน 
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) เปิดเผยว่า การชุมนุมทางการเมืองของกลุ่มแนวร่วมประชาธิปไตยต่อต้านเผด็จการแห่งชาติ (นปช.) ตั้งแต่วันที่ 12 มี.ค. เป็นต้นมา ส่งผลกระทบให้ผู้ประกอบการ พนักงาน ลูกจ้าง รวมถึงลูกหนี้ธนาคารได้รับความเดือดร้อนจากการประกอบอาชีพ ทำให้ความสามารถในการผ่อนชำระ หนี้ลดลง หลายรายถูกลดเงินเดือน ค่าจ้าง ถูกเลิกจ้าง บางรายได้รับบาดเจ็บหรือเสียชีวิต
นายขรรค์ กล่าวว่า ธอส. ในฐานะสถาบันการเงินของรัฐและมีหน้าที่ในการช่วยเหลือผู้มีรายได้น้อยให้มีบ้านเป็นของตัวเอง ได้ตระหนักถึงความเดือดร้อนของประชาชนจึงได้ออก 3 มาตรการช่วยเหลือลูกหนี้รายย่อย และลูกหนี้สวัสดิการ เพื่อบรรเทาความเดือดร้อนของลูกหนี้ที่ได้รับผลกระทบต่อรายได้และทำให้ขีดความสามารถลดลง 
มาตรการแรก ให้ลูกค้า ธอส. ผ่อนชำระเฉพาะดอกเบี้ยเงินกู้ประจำ เดือนบวกเงินต้น 100 บาท เป็นระยะเวลา 6 เดือน
มาตรการที่สอง ลดอัตราดอกเบี้ยเงินกู้ สำหรับลูกค้าสวัสดิการให้ใช้อัตราดอกเบี้ยเงินกู้ปีที่ 1-2 เท่ากับดอกเบี้ยอัตราลูกค้ารายย่อยชั้นดี (เอ็มอาร์อาร์) ลบ 2% ต่อปี ปีที่ 3 จนถึงตลอดอายุสัญญากู้ คิดอัตราดอกเบี้ยลูกค้ารายย่อยชั้นดีลบ 1% ต่อปี 
สำหรับลูกค้ารายย่อยทั่วไปจะคิด อัตราดอกเบี้ยเงินกู้ปีที่ 1-2 เท่ากับเอ็มอาร์อาร์ลบ 2% ต่อปี ปีที่ 3 คิดอัตราดอกเบี้ยเท่ากับเอ็มอาร์อาร์ลบ 1% ต่อปี 
ตั้งแต่ปีที่ 4 จนถึงตลอดอายุสัญญากู้ จะคิดอัตราดอกเบี้ยเอ็มอาร์อาร์ลบ 0.50% ต่อปี 
ทั้งนี้ ปัจจุบันอัตราดอกเบี้ยเอ็มอาร์อาร์ของ ธอส. เท่ากับ 6.50% 
กรณีหลักประกันเป็นอาคารพาณิชย์หรือวัตถุประสงค์ชำระหนี้หรือซื้ออุปกรณ์ฯ ให้เปลี่ยนไปใช้อัตราดอกเบี้ยที่ธนาคารกำหนดใช้ในปัจจุบัน (แล้วแต่กรณี) ลบ 1% เป็นระยะเวลา 1 ปี 
มาตรการที่สาม ธนาคารจะขยายระยะเวลาการกู้ เพื่อให้เงินงวดผ่อนชำระต่อเดือนน้อยลง โดยลูกค้าสามารถติดต่อยื่นคำขอใช้มาตรการได้ตั้งแต่บัดนี้ถึงวันที่ 30 ก.ค. เป็นต้นไป
สำหรับคุณสมบัติลูกหนี้ที่มีสิทธิใช้มาตรการดังกล่าวจะต้องเป็นลูกหนี้ธนาคารที่ได้รับผลกระทบจากสถานการณ์ชุมนุมทางการเมืองส่งผลให้ความสามารถในการชำระหนี้ลดลง ถูกลดเงินเดือนหรือรายได้อื่นๆ ลดลง หรือถูกเลิกจ้าง (ตกงาน) โดยต้องแสดงเอกสารหลักฐานประกอบการพิจารณา
การประชุมในที่ประชุม ครม.ที่ผ่านมา กระทรวงแรงงานได้พิจารณาแนวทางการเยียวยาและได้เสนอ ครม. ให้รับทราบถึงผลกระทบที่เกิดจากการปิดแยกราชประสงค์ว่า มีสถานประกอบการ ที่ได้รับผลกระทบทั้งสิ้น 3,395 แห่ง ลูกจ้างได้รับผลกระทบ 6.36 หมื่นคน โรงแรมอีก 13 แห่ง ห้างสรรพสินค้า 5 แห่งที่ได้รับผลกระทบ